b"\n_START_ARTICLE_\nAnton Pavlovi\xc4\x8d \xc4\x8cehov\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je kao tre\xc4\x87e od \xc5\xa1estero djece trgovca Pavela Jegorovi\xc4\x8da i  Jevgenije Jakovlevne Morozove. Od 1876. do 1879. \xc4\x8cehov poha\xc4\x91a osnovnu i srednju \xc5\xa1kolu  u Tanganrogu, \xc4\x8desto posje\xc4\x87uje kazali\xc5\xa1te, objavljuje tekstove i ure\xc4\x91uje \xc5\xa1kolske novine.  1876. godine \xc4\x8cehovljev otac bankrotira i seli s obitelji u Moskvu, dok Pavlovi\xc4\x8d ostaje u Tangnrogu. U to vrijeme \xc4\x8cehov pi\xc5\xa1e svoju prvu dramu Bez oca, koja nije prona\xc4\x91ena do danas. 1879. godine Anton P. \xc4\x8cehov zavr\xc5\xa1ava srednju \xc5\xa1kolu i odlazi u Moskvu, gdje upisuje medicinu na Moskovskom sveu\xc4\x8dili\xc5\xa1tu. Tokom studija objavljuje anonimne \xc4\x8dlanke u studentskim \xc4\x8dasopisima, ubrzo izabire i pseudonim Anto\xc5\xa1a \xc4\x8cehonte pod kojim pi\xc5\xa1e u  \xc4\x8dasopisima Peterburgajska gazeta, Nova vremja, Oskolki i Ruskaja mysl. Izme\xc4\x91u 1880. i 1887. pi\xc5\xa1e jo\xc5\xa1 pod pseudonimima: Doktor koji je izgubio svoje pacijente,  Brat moga brata, \xc4\x8covjek bez\xe2\x80\xa6 itd._NEWLINE_1881. godine \xc4\x8cehov pi\xc5\xa1e dramu koja \xc4\x87e kasnije postati poznata pod imenom Platonov, a zanimljivo je da je ta drama izdana tek 1923., skoro dvadeset godina nakon autorove smrti. Studirao je medicinu i bio kotarski lije\xc4\x8dnik, ali zbog nedovr\xc5\xa1enog diplomskog rada nije stekao lije\xc4\x8dni\xc4\x8dku titulu. Zapo\xc4\x8dinje praksu u \xc4\x8cikinu, a iste godine objavljuje zbirku pri\xc4\x8da Melpomenine pri\xc4\x8de, dok u prosincu  prvi put pati od simptoma tuberkuloze. 1884.  pi\xc5\xa1e i jedno\xc4\x8dinku Na glavnoj cesti. Radnja jedno\xc4\x8dinke doga\xc4\x91a se u kr\xc4\x8dmi na glavnoj cesti,  tekst nije pro\xc5\xa1ao cenzuru i ocijenjen je nepodobnim za izvedbu, te je prvi put objavljen 1914. povodom desetogodi\xc5\xa1nje obljetnice \xc4\x8cehovljeve smrti. Godinu dana kasnije \xc4\x8cehov putuje u Sankt-Peterburg, gdje upoznaje izdava\xc4\x8da Alekseya Suvorina i slikara Isaca Levitana s kojima postaje blizak prijatelj, te ubrzo po\xc4\x8dinje pisati i objavljivati  tekstove u Suvorinovim novinama Novo vrijeme. U travnju 1890. \xc4\x8cehov odlazi na putovanje kroz Sibir do otoka Sahalina gdje kao lije\xc4\x8dnik istra\xc5\xbeuje \xc5\xbeivot u ka\xc5\xbenjeni\xc4\x8dkim logorima, nakon toga plovi jo\xc5\xa1 Tihim i Indijskim oceanom, a na putovanju se zadr\xc5\xbeao do listopada iste godine. Putovanja su u \xc4\x8cehovljevom \xc5\xbeivotu bila konstanta, pa tako ve\xc4\x87 1891. odlazi obi\xc4\x87i zapadnu Europu, a iste godine izlaze mu novele Dvoboj i \xc5\xbdena sa sela. Kupuje malo imanje u Melihovu u Serpuhovskom okrugu, gdje seli s obitelji._NEWLINE_Epidemija kolere izbija u razdoblju 1892./1893.,  a \xc4\x8cehov kao jedan od vode\xc4\x87ih ljudi u pokrajinskoj sanitarnoj komisiji, besplatno lije\xc4\x8di najsiroma\xc5\xa1nije seljake i bori se protiv gladi. Objavljuje jedanaest pri\xc4\x8da uklju\xc4\x8duju\xc4\x87i Moju \xc5\xbeenu, Skakavca te jedno\xc4\x8dinku Jubilej._NEWLINE_1893. upu\xc5\xa1ta se u ljubavnu avanturu s Likom Mizinovom, s kojom se ne\xc4\x87e vjen\xc4\x8dati ali \xc4\x87e mu ona poslu\xc5\xbeiti kao inspiracija za lik Nine u drami Galeb. Pi\xc5\xa1e Otok Sahalin, izlaze mu tekstovi Anonimna pri\xc4\x8da i Veliki Volo\xc4\x91a i mali Volo\xc4\x91a. Zdravlje mu se pogor\xc5\xa1ava 1894.  te putuje u Italiju i Pariz. Obajvljuje  djela Student', U\xc4\x8ditelj knji\xc5\xbeevnosti, Crni redovnik i  Na ladanju._NEWLINE_Konstantin Sergejevi\xc4\x8d Stanislavski i Vladimir Nemirovi\xc4\x8d Dan\xc4\x8denko otvaraju 1897. Moskovski hudu\xc5\xbeestveni teatar, \xc5\xa1to \xc4\x87e ubrzo imati veliki utjecaj na \xc4\x8cehovljev daljnji rad. \xc4\x8cehovu umire otac, a on sam boravi u bolnici zbog prvog akutnog napadaja plu\xc4\x87ne tuberkuloze. U rujnu putuje u Francusku na lije\xc4\x8denje, te su mu objavljene drame Ujak Vanja, Ivanov, Galeb i jedno\xc4\x8dinke kao i pri\xc4\x8de Seljaci, Kod ku\xc4\x87e, te Divljak. U svibnju 1898. Antun Pavlovi\xc4\x8d \xc4\x8cehov vra\xc4\x87a se iz inozemstva i \xc5\xbeivi neko vrijeme na Jalti, gdje pre\xc5\xbeivljava drugi napadaj tuberkuloze._NEWLINE_\xc4\x8cehov prodaje sva autorska prava na svoj rad izdava\xc4\x8du A.F. Marksu za 75 000 rubalja,  \xc5\xa1to bi u dana\xc5\xa1noj vrijednosti bilo oko 80 000 dolara, te po\xc4\x8dinje ure\xc4\x91ivati svoja sabrana djela. Iste je godine nagra\xc4\x91en Ordenom sv. Stanislava za rad u obrazovanju. Pi\xc5\xa1e i objavljuje tekstove Na slu\xc5\xbebenom poslu, Draga, Dama s psi\xc4\x87em. To ljeto prodaje imanje u Melihovu i gradi ku\xc4\x87u na Jalti._NEWLINE_25. svibnja 1901. \xc4\x8cehov se o\xc5\xbeenio glumicom Olgom Knipper, koja je igrala Ma\xc5\xa1u u Tri sestre, a evo \xc5\xa1to je jednom prilikom zapisao o braku: _NEWLINE_ \xe2\x80\x9ePrivla\xc4\x8dan je samo brak iz iz ljubavi; o\xc5\xbeeniti se djevojkom samo zato \xc5\xa1to je ona simpati\xc4\x8dna isto je \xc5\xa1to i kupiti na tr\xc5\xbenici nepotrebnu stvar samo zato \xc5\xa1to je lijepa. U bra\xc4\x8dnom \xc5\xbeivotu najva\xc5\xbenija spona je ljubav, spolna privla\xc4\x8dnost, jedno tijelo, a sve drugo nesigurno je i dosadno ma kako smo pametno prora\xc4\x8dunali. Dakle, nije rije\xc4\x8d o simpati\xc4\x8dnoj djevojci, nego o voljenoj.\xe2\x80\x9d_NEWLINE_1902. godine \xc4\x8cehov objavljuje Biskupa i izlaze mu sabrana djela u jedanaest tomova. _NEWLINE_Umjetnik 1903. objavljuje svoju posljednju pri\xc4\x8du Zaru\xc4\x8dena, te mu izlazi drugo izdanje sabranih djela u \xc5\xa1esnaest tomova. U lipnju cenzori zabranjuju izvedbu \xc4\x8cehovljevih drama u niskobud\xc5\xbeetnim kazali\xc5\xa1tima za radni\xc4\x8dku klasu, a u rujnu zavr\xc5\xa1ava Vi\xc5\xa1njik i zapo\xc4\x8dinje odlaziti na probe u MHAT._NEWLINE_Nakon toga zdravlje Antuna Pavlovi\xc4\x8da \xc4\x8cehova se pogor\xc5\xa1ava. Po\xc4\x8detkom lipnja \xc4\x8cehov putuje s Olgom Knipper na lije\xc4\x8denje u Njema\xc4\x8dku gdje 15. srpnja umire u Badenweileru. Pokopan je 22. srpnja na groblju Novo-devi\xc4\x8di u Moskvi._NEWLINE_Antona P. \xc4\x8cehova nazivaju za\xc4\x8detnikom psiholi\xc5\xa1kog realizma. U njegovim dramama ne postoji tipi\xc4\x8dan dramski sukob ve\xc4\x87 sve \xc5\xa1to se doga\xc4\x91a u drami proizlazi iz psiholo\xc5\xa1kih stanja, osje\xc4\x87aja i unutarnjih sukoba likova. \xc4\x8cehov u svojim dramama tako\xc4\x91er inzistira na protoku vremena koji je jedan od mehanizama zbivanja u kojem se doga\xc4\x91aju promjene. U \xc4\x8cehovljevim dramama su vrlo detaljno ispisane didaskalije te opisana mjesta radnje \xc5\xa1to pridonosi op\xc4\x87em razumijevanju likova i njihovih psiholo\xc5\xa1kih stanja._NEWLINE_Drame Antona Pavlovi\xc4\x8da \xc4\x8cehova jo\xc5\xa1 su uvijek vrlo popularne na repertoarima razli\xc4\x8dith kazali\xc5\xa1ta, ali i kao predlo\xc5\xa1ci za filmske adaptacije. Do danas je snimljeno preko 285 filmova nastalih prema njegovim djelima, poput Ujaka Vanje u New Yorku iz 1994. godine u re\xc5\xbeiji Louisa Mallea te Galeba (1968.,  Sidney Lumet) i Tri sestre (1970., Laurence Olivier).\n_START_SECTION_\nStvarala\xc5\xa1tvo\n_START_PARAGRAPH_\nIako je tvrdio da mu je medicina \xc5\xbeena, a knji\xc5\xbeevnost ljubavnica, i unato\xc4\x8d tome \xc5\xa1to je svoj profesionalni \xc5\xbeivot \xc4\x8de\xc5\xa1\xc4\x87e posve\xc4\x87ivao upravo lije\xc4\x8denju, u medicini je ostao poznat vi\xc5\xa1e kao \xe2\x80\x93 bolesnik, a svjetsku slavu donijelo mu je kazali\xc5\xa1te.\n_START_SECTION_\nIvanova\n_START_PARAGRAPH_\nU rujnu 1887. kazali\xc5\xa1ni poduzetnik F.A. Kor\xc5\xa1 naru\xc4\x8duje od \xc4\x8cehova kazali\xc5\xa1ni komad za upravo zapo\xc4\x8detu kazali\xc5\xa1nu sezonu u svojem kazali\xc5\xa1tu. \xc4\x8cehov se na deset dana povla\xc4\x8di u izolaciju i u stvarala\xc4\x8dkoj groznici pi\xc5\xa1e dramu u \xc4\x8detiri \xc4\x8dina \xe2\x80\x93 Ivanova. Glavni  lik je 35-godi\xc5\xa1nji Nikolaj Ivanov, vlasnik ladanja, koji je u depresiji zbog raznih \xc5\xbeivotnih problema. Njegova \xc5\xbeena, Ana Petrovna, ro\xc4\x91ena kao Sara Abramson je \xc5\xbdidovka koja se zbog udaje preobratila na pravoslavnu vjeru i izgubila miraz. Ana Petrovna umire od tuberkuloze. Jedino \xc5\xa1to joj mo\xc5\xbee pomo\xc4\x87i odmor je na Krimskome poluotoku, no Ivanov joj to ne mo\xc5\xbee omogu\xc4\x87iti jer duguje novac Zinaidi Savi\xc5\xa1noj. Ivanov zapravo ne voli svoju umiru\xc4\x87u \xc5\xbeenu i jedini motiv za udaju bio mu je Anin veliki miraz koji je izgubila preobrativ\xc5\xa1i se, a sad kad mu je supruga na samrti zaljubio se u k\xc4\x87i Lebdjeva i Zinaide \xe2\x80\x93 Sa\xc5\xa1u. U prvoj verziji teksta Ivanov umire prirodnom smr\xc4\x87u, tiho i neprimjetno, \xc5\xa1to je kasnije \xc4\x8cehov promijenio te se na kraju \xc4\x8detvrtoga \xc4\x8dina Ivanov ubija revolverom._NEWLINE_Predstava je praizvedena 19. studenog 1887. godine u Ruskom dramskom kazali\xc5\xa1tu F.A. Kor\xc5\xa1a u Moskvi. Probe za predstavu su trajale desetak dana, \xc4\x8cehov je gledao svaku probu te je bio vrlo nezadovoljan gluma\xc4\x8dkim izvedbama. Dio publike primio je predstavu s odu\xc5\xa1evljenjem i velikim pljeskom dok je drugi dio publike glasno zvi\xc5\xbedao, a nakon praizvedbe odigrane su jo\xc5\xa1 samo dvije reprize. \xc4\x8cehov je na Ivanovu jo\xc5\xa1 radio,  promijenio je kraj i dvije godine kasnije, 1889., predstava je 31. sije\xc4\x8dnja odigrana u Aleksandrinskom kazali\xc5\xa1tu u Sankt-Peterburgu, u re\xc5\xbeiji Fjodorova Jurkovskog. Ova predstava bila je vrlo uspje\xc5\xa1na, \xc4\x8dak je i sam \xc4\x8cehov iza\xc5\xa1ao na poklon s glumcima, a nakon ostalih  izvedbi dobivao je jo\xc5\xa1 mnoge \xc4\x8destitke. _NEWLINE_Sljede\xc4\x87e godine \xc4\x8cehovu izlazi prva ozbiljna du\xc5\xbea pri\xc4\x8da Stepa, a jedno\xc4\x8dinke Medvjed i Prosidba izvode se s uspjehom, dok kratka pri\xc4\x8da U suton dobiva Pu\xc5\xa1kinovu nagradu Akademije znanosti.\n_START_SECTION_\nUjak Vanja\n_START_PARAGRAPH_\nU listopadu 1889. \xc4\x8cehov zavr\xc5\xa1ava dramu \xc5\xa0umski goblin,  predstava igra u prosincu, no dobiva jako lo\xc5\xa1e kritike,  te ga po\xc4\x8detkom nove godine \xc4\x8cehov pretvara u dramu Ujak Vanja, koja \xc4\x87e biti objavljena tek 1897. Ujak Vanja doga\xc4\x91a se na ruskome selu, gdje se na ladanju nalaze \xc4\x8detiri lika bez ikakvog smisla u \xc5\xbeivotu, i bez nade u promjenu. Osnovni odnos je ljubavni \xc4\x8detverokut. Jelena Andrejevna, mlada je i zgodna \xc5\xbeena starog profesora Serebrjakova, koji je prije bio o\xc5\xbeenjen Vanjinom sestrom, iz toga pro\xc5\xa1log braka Serebrjakov ima k\xc4\x87erku Sonju. Sonjin ujak Vanja, kao i seoski lije\xc4\x8dnik i osobenjak Astrov zaljubljeni su u  Jelenu Andrejevnu dok se Sonji svi\xc4\x91a Astrov. Na kraju niti jedna veza ne bude ostvarena, a Serebrjakovi odlaze. Sve ostaje kako je i bilo bez ikakve nade da \xc4\x87e biti bolje._NEWLINE_Razli\xc4\x8dita kazali\xc5\xa1ta u Kijevu, Krakovu i Ni\xc5\xbeem Novgorodu izvode Ujaka Vanju 1899., a \xc4\x8cehov razmi\xc5\xa1lja da dramu pretvori u kratki roman, no ipak to ne \xc4\x8dini. Iste godine, s obzirom da \xc4\x8cehov zbog bolesti nije mogao do\xc4\x87i u Moskvu na predstave Moskovskog hudo\xc5\xbeestvenog teatra, kazali\xc5\xa1te je s cijelom trupom, kostimima, scenografijom i rekvizitom krenulo na dugi put prema Krimskom poluotoku i Jalti. Tamo su hudo\xc5\xbeestvenici za A. P. \xc4\x8cehova i Maksima Gorkog izveli Galeba, Ujaka Vanju, Usamljene od Hauptmanna i Heddu Gabler Ibsena.\n_START_SECTION_\nGaleb\n_START_PARAGRAPH_\nDramu Galeb \xc4\x8cehov pi\xc5\xa1e 1895. godine, a ta drama govori o kazali\xc5\xa1tu, nepremostivim razlikama izme\xc4\x91u stare i mlade generacije, ljubavi prema umjetnosti. Glavni lik Galeba je poznata glumica Irina Nikolajevna Arkadina koja s ljubavnikom knji\xc5\xbeevnikom Borisom Aleksejevi\xc4\x8dem Trigorinom dolazi na imanje svoga bolesnoga brata Sorina. Na imanju sin Irine Nikolajevne, Konstantin Gavrilovi\xc4\x8d Trepljov \xc5\xbeeli postaviti predstavu, poku\xc5\xa1avaju\xc4\x87i prona\xc4\x87i novi kazali\xc5\xa1ni oblik, no majka nema sluha niti razumijevanja za sinovljeve poku\xc5\xa1aje. Glavna glumica te predstave je Nina Mihajlovna Zare\xc4\x8dna, mlada djevojka kojoj se Trepljov \xc5\xbeeli svidjeti pa joj daruje mrtvog galeba kojega je sam ubio. Nina je zgro\xc5\xbeena tim postupkom, a istovremeno je op\xc4\x8dinjena Trigorinom koji je zavodi povla\xc4\x8de\xc4\x87i paralele izme\xc4\x91u njenoga \xc5\xbeivota i mrtvoga galeba kojega je dobila na poklon. Depresivni Trepljov, kojeg je Nina odbila, poku\xc5\xa1ava samoubojstvo, no metak mu je samo okrznuo glavu. Irina Nikolajevna Arkadina \xc5\xbeeli natrag u Moskvu, dok Trigorin \xc5\xbeeli ostati na imanju, no ipak popu\xc5\xa1ta \xc5\xbeeljama ljubavnice. Nina i Trigorin se posljednji put vide prije njegovog odlaska, ona mu obe\xc4\x87aje da \xc4\x87e postati glumica i da \xc4\x87e se vidjeti u Moskvi. Posljedni \xc4\x8din se doga\xc4\x91a dvije godine kasnije, saznajemo da su Nina i Trigorin imali dijete koje je umrlo i da se Trigorin vratio Irini Nikolajevnoj Arkadini. Nina je te dvije godine provela putuju\xc4\x87i uokolo s drugorazrednom gluma\xc4\x8dkom dru\xc5\xbeinom i sada sve to pri\xc4\x8da Trepljovu, koji se na kraju drame ustrijeli. Galeba je obilje\xc5\xbeio neuspjeh na premijeri u Alexandrovom kazali\xc5\xa1tu u Sankt-Peterburgu, no ve\xc4\x87 druga je izvedba pokazala da mu je publika ipak sklona._NEWLINE_17. prosinca u Moskovskom hudo\xc5\xbeestvenom teatru premijerno je i s vrlo velikim uspjehom izvedena drama Galeb u re\xc5\xbeiji K.S. Stanislavskog, no sam \xc4\x8cehov nije nazo\xc4\x8dio premijeri. U telegramu koji mu je nakon predstave poslao na u Jaltu V.Nemirovi\xc4\x8d-Dan\xc4\x8denko napisao je: _NEWLINE_ \xe2\x80\x9eTek \xc5\xa1to smo odigrali \xe2\x80\x98Galeba\xe2\x80\x99. Uspjeh kolosalan. Publika je molila da ti u njeno ime po\xc5\xa1aljemo telegram. Mi smo poludjeli od sre\xc4\x87e. Svi te ljubimo.\xe2\x80\x9d_NEWLINE_ Galeb je poslije tog uspjeha postao simbolom MHAT-a.\n_START_SECTION_\nTri sestre\n_START_PARAGRAPH_\nU sije\xc4\x8dnju 1900. \xc4\x8cehov je  izabran je za po\xc4\x8dasnog \xc4\x8dlana Knji\xc5\xbeevnog odjela Akademije znanosti. Objavljuje djela U Raveni i Na Bo\xc5\xbei\xc4\x87. Od kolovoza do prosinca pi\xc5\xa1e svoju najpoznatiju dramu Tri sestre koju zavr\xc5\xa1ava u Nici. Glavni likovi drame su Olga, Ma\xc5\xa1a i Irina, sestre Prozorov i njihov brat Andrej. Radnja drame zbiva se u ruskom provincijskome gradu gdje su se preselile prije jedanaest godina zbog prekomande njihova oca. Kroz dramu se provla\xc4\x8di \xc5\xbeelja i \xc4\x8deznja za povratkom u Moskvu. Prvi \xc4\x8din zapo\xc4\x8dinje slavljem Irininog imendana, no to je ujedno i godi\xc5\xa1njica smrti njihovoga oca. U goste im dolaze \xc4\x8dasnici Tusenbach, Soljoni i \xc4\x8cebutkin koji su na slu\xc5\xbebi u gradu te u dru\xc5\xa1tvo uvode novog zapovjednika Ver\xc5\xa1injina. Olga predaje u gimnaziji, a Ma\xc5\xa1a, jedina od sestara koja je u braku, udana je za profesora Kuligina. Andrej prosi Nataliju Ivanovnu. Izme\xc4\x91u prvog i drugog \xc4\x8dina protje\xc4\x8de godinu dana. U drugome Andrej i Natalija Ivanovna dobili su sina, no Andrej je nezadovoljan brakom i kocka. Ma\xc5\xa1a je tako\xc4\x91er nezadovoljna svojim brakom i prihva\xc4\x87a udvaranje Ver\xc5\xa1injina. U Irinu su zaljubljeni Tusenbach i Soljoni, kojeg ona odbija. Soljoni potom prijeti da \xc4\x87e ubiti svakog suparnika. U tre\xc4\x87em \xc4\x8dinu cijeli grad je zahva\xc4\x87en velikim po\xc5\xbearom. Olga odlazi pomo\xc4\x87i nastradalima, Kuligin tra\xc5\xbei Ma\xc5\xa1u, a Irina nije sigurna \xc5\xbeeli li pristati na brak s Tusenbachom. Andrej priop\xc4\x87uje da je prokockao ku\xc4\x87u, te na njegove rije\xc4\x8di Olga sa slu\xc5\xa1kinjom odlazi \xc5\xbeivjeti u \xc5\xa1kolski stan. U posljednjem \xc4\x8dinu vojska napu\xc5\xa1ta grad, Ver\xc5\xa1injin se opra\xc5\xa1ta s Ma\xc5\xa1om, dok su Soljoni i Tusenbach ugovorili dvoboj, u kojem Tusenbach smrtno stradava. Drama zavr\xc5\xa1ava monolozima sestara u kojima kao i kod ostalih \xc4\x8cehovljevih junaka dolaze do spoznaje da se njihovi \xc5\xbeivoti ne mogu promijeniti. To se vidi u rije\xc4\x8dima Olge: _NEWLINE_ \xe2\x80\x9ePro\xc4\x87i \xc4\x87e vrijeme i mi \xc4\x87emo oti\xc4\x87i zauvijek, zaboravit \xc4\x87e nas, zboravit \xc4\x87e nam lica, glasove i koliko nas je bilo, no patnje na\xc5\xa1e pretvorit \xc4\x87e se u radost za one koji \xc4\x87e \xc5\xbeivjeti poslije nas, i nastupit \xc4\x87e na zemlji sre\xc4\x87a i mir, pa \xc4\x87e ljudi spomenuti dobrom rije\xc4\x8di i blagosloviti one koji \xc5\xbeive sada. O, mile sestre, \xc5\xbeivot na\xc5\xa1 jo\xc5\xa1 nije dovr\xc5\xa1en. \xc5\xbdivjet \xc4\x87emo!\xe2\x80\x9d_NEWLINE_ _NEWLINE_1902. godine dobiva Gribojedovu nagradu Dru\xc5\xa1tva dramskih pisaca i opernih skladatelja za Tri sestre.\n_START_SECTION_\nVi\xc5\xa1njik\n_START_PARAGRAPH_\n1902. godine zapo\xc4\x8dinje pisati svoju posljednju dramu, u kojoj se bavi propadanjem ruske aristokracije \xe2\x80\x93 Vi\xc5\xa1njik. Drama po\xc4\x8dinje povratkom Ljubove Andrejevne Ranjevske i njezine k\xc4\x87eri Anje iz Pariza na staro imanje koje je pod  hipotekom. Vi\xc5\xa1njik i ku\xc4\x87a za nekoliko mjeseci \xc4\x87e biti prodani na aukciji. Ranjevska \xc5\xbeeli spasiti imanje udajom svoje k\xc4\x87eri Varje za Lopahina, bogatog i uspje\xc5\xa1nog trgovca, koji \xc5\xbeeli posje\xc4\x87i vi\xc5\xa1njik i izgraditi odmarali\xc5\xa1te. Lopahin kupuje imanje na aukciji, odlu\xc4\x8duje posje\xc4\x87i vi\xc5\xa1njik i ne o\xc5\xbeeniti Varju. Drama zavr\xc5\xa1ava odlazkom Ranjevske i njezinog brata Gajeva te sje\xc4\x8dom vi\xc5\xa1njika. Vi\xc5\xa1njik je simbol jedne obitelji i klase koja polako propada._NEWLINE_17. sije\xc4\x8dnja 1904.,  na njegov ro\xc4\x91endan premijerno je izveden Vi\xc5\xa1njik, a glavnu \xc5\xbeensku ulogu Ranjevske igrala je \xc4\x8cehovljeva supruga Olga Knipper. No, izvedbom je \xc4\x8cehov bio nezadovoljan jer je Vi\xc5\xa1njik naslovio kao komediju, a  K.S. Stanislavski i V. Nemirovi\xc4\x8d Dan\xc4\x8denko su ga postavili kao tragediju. Predstava svejedno do\xc5\xbeivljava veliki uspjeh u Moskvi i Sankt-Peterburgu."